b'\n_START_ARTICLE_\nEuropa f\xc3\xb8rst\n_START_SECTION_\nStorbritannien\n_START_PARAGRAPH_\nTyskland var den st\xc3\xb8rste trussel mod Storbritannien, og den voksede efter Frankrigs fald, hvor Tyskland havde l\xc3\xb8bet de Allierede i Vesteuropa over ende, hvilket efterlod Storbritannien alene i krigen mod Tyskland. Tysklands planlagte invasion Operation Seel\xc3\xb6we blev afv\xc3\xa6rget, da det ikke lykkedes tyskerne at opn\xc3\xa5 luftherred\xc3\xb8mmet i Slaget om England._NEWLINE_De fleste af flyene i deres kolonier var for\xc3\xa6ldede, da der var brug for alle de moderne modeller s\xc3\xa5som Supermarine Spitfire i forsvaret af hjemlandet. Som f\xc3\xb8lge heraf manglede Storbritannien de forn\xc3\xb8dne ressourcer til at opn\xc3\xa5 luftherred\xc3\xb8mmet i Det fjerne \xc3\xb8sten. Indsatsen for at forbedre luftforsvaret blev sv\xc3\xa6kket af de Allieredes undervurdering af de japanske fly, s\xc3\xa5som A6M Zero._NEWLINE_Lederen af den britiske fl\xc3\xa5de First Sea Lord Sir Dudley Pound havde oprindelig besluttet, at der ikke kunne undv\xc3\xa6res slagskibe til forst\xc3\xa6rkning af Singapore, da det ville v\xc3\xa6re n\xc3\xb8dvendigt at inds\xc3\xa6tte for mange af dem i Fjern\xc3\xb8sten for at kunne modst\xc3\xa5 den japanske fl\xc3\xa5de, hvilket ville have efterladt utilstr\xc3\xa6kkelige styrker til at h\xc3\xa5ndtere den tyske fl\xc3\xa5de i de europ\xc3\xa6iske farvande. Denne mangel m\xc3\xa5tte i givet fald opvejes, ved at amerikanerne gik ind p\xc3\xa5 at stationere hovedparten af deres slagskibe i Atlanten._NEWLINE_P\xc3\xa5 trods af admiralitetets planl\xc3\xa6gning pressede premierminister Winston Churchill p\xc3\xa5 for at f\xc3\xa5 forst\xc3\xa6rket Singapore efter at briterne havde opn\xc3\xa5et en r\xc3\xa6kke succeser til s\xc3\xb8s i 1941. Disse omfattede s\xc3\xa6nkningen af det tyske slagskib Bismarck, som fjernede truslen fra tunge overfladeskibe mod konvojer p\xc3\xa5 Atlanten, slaget ved Taranto og Slaget ved Cape Matapan, som gav de Allierede overtaget over den italienske fl\xc3\xa5de i Middelhavet. Som et kompromis blev to slagskibe og et hangarskib sendt af sted, men b\xc3\xa5de Prince of Wales og Repulse blev s\xc3\xa6nket. Strategerne havde vidst, at den britiske flotille ikke kunne g\xc3\xb8re ret meget p\xc3\xa5 egen h\xc3\xa5nd, og det blev altid antaget, at de ville blive m\xc3\xb8dt af amerikanske skibe fra Stillehavsfl\xc3\xa5den, som bl.a. omfattede otte slagskibe ved Pearl Harbor.\n_START_SECTION_\nDe Forenede Stater\n_START_PARAGRAPH_\nDa Japan angreb USA havde Storbritannien allerede v\xc3\xa6re i krig i Europa i over 2 \xc3\xa5r, og havde relativt f\xc3\xa5 ressourcer at s\xc3\xa6tte ind for at beskytte sine vidtstrakte kolonier._NEWLINE_Da Tyskland erkl\xc3\xa6rede USA krig den 11. december 1941 stod USA\'s regering overfor en beslutning om hvorledes ressourcerne skulle fordeles mellem de to krigsomr\xc3\xa5der._NEWLINE_P\xc3\xa5 den ene side havde Japan angrebet USA direkte ved Pearl Harbor, og den kejserlige japanske fl\xc3\xa5de truede amerikansk territorium p\xc3\xa5 en m\xc3\xa5de, som Tyskland, der kun havde en mindre overfladefl\xc3\xa5de, ikke kunne. P\xc3\xa5 den anden side blev Tyskland generelt anset for at v\xc3\xa6re den st\xc3\xa6rkeste og farligste modstander, is\xc3\xa6r p\xc3\xa5 grund af dens st\xc3\xb8rre \xc3\xb8konomiske styrke, dens r\xc3\xa6kke af sejre i krigen og dens geografiske n\xc3\xa6rhed til Storbritannien og Sovjetunionen._NEWLINE_Inden angrebet p\xc3\xa5 Pearl Harbor havde amerikanske milit\xc3\xa6rplanl\xc3\xa6ggere forudset muligheden af en tofrontskrig. Chefen for fl\xc3\xa5deoperationerne Harold Rainsford Stark havde forfattet Plan Dog memo, som gik ind for at koncentrere sig om sejr i Europa, mens man forblev i defensiven i Stillehavet. Dette memo blev grundlaget for "Europa f\xc3\xb8rst" politikken.\n_START_SECTION_\nAftale\n_START_PARAGRAPH_\nKort efter krigserkl\xc3\xa6ringen enedes USA og Storbritannien p\xc3\xa5 Arcadia-konferencen om "Europa f\xc3\xb8rst" strategien, og USA lovede f\xc3\xb8rst at sende sin h\xc3\xa6r og dets flystyrker af sted for at bek\xc3\xa6mpe Tyskland i Europa og Afrika, s\xc3\xa5 snart tropperne var klar. Felttoget mod Japan ville blive koncentreret om at stoppe den japanske ekspansion indtil krigen mod Tyskland var afgjort, hvorefter Storbritanniens, USA\'s og til sidst Sovjetunionens fulde styrke ville blive rettet mod Japan. Denne strategi koncentrerede indsatsen mod den formentlig st\xc3\xa6rkeste af Aksemagterne, og ville forhindre en tysk sejr, som kunne tvinge Storbritannien eller Sovjetunionen ud af krigen.\n_START_SECTION_\nModstand\n_START_PARAGRAPH_\nEuropa f\xc3\xb8rst strategien st\xc3\xb8dte p\xc3\xa5 modstand i dele af det amerikanske milit\xc3\xa6r og skabte splittelse mellem fl\xc3\xa5den og h\xc3\xa6ren. Mens lederen af den amerikanske fl\xc3\xa5de admiral Ernest King var overbevist tilh\xc3\xa6nger af Europa F\xc3\xb8rst (i mods\xc3\xa6tning til hvad briterne fornemmede) kunne hans aggressive natur ikke tillade ham at have ledige ressourcer i Atlanten, som kunne s\xc3\xa6ttes ind i Stillehavet, is\xc3\xa6r n\xc3\xa5r "det var tvivlsomt hvorn\xc3\xa5r, om nogensinde, briterne ville g\xc3\xa5 ind p\xc3\xa5 at gennemf\xc3\xb8re en landgang over Den engelske kanal" King klagede p\xc3\xa5 et tidspunkt over, at Stillehavskrigen fortjente 30\xc2\xa0% af de Allieredes ressourcer, men kun fik 15\xc2\xa0%. P\xc3\xa5 trods af, (eller m\xc3\xa5ske delvis p\xc3\xa5 grund af) det faktum at de to m\xc3\xa6nd ikke kunne enes, bet\xc3\xb8d den samlede indflydelse fra King og general Douglas MacArthur at der blev tildelt st\xc3\xb8rre ressourcer til Stillehavskrigen._NEWLINE_General Hastings Ismay, stabschef for Winston Churchill, beskrev King som:_NEWLINE_H\xc3\xa5rd som et s\xc3\xb8m, og holdt sig stiv som en ildrager. Han var direkte og afvisende i en grad, s\xc3\xa5 at han n\xc3\xa6sten var grov. I begyndelsen var han intolerant og mist\xc3\xa6nksom overfor alt hvad der var britisk, is\xc3\xa6r Royal Navy; men han var n\xc3\xa6sten lige s\xc3\xa5 intolerant og mist\xc3\xa6nksom over for den amerikanske h\xc3\xa6r. Krig mod Japan var det problem, som han havde brugt sit liv p\xc3\xa5 at studere, og han var modstander af tanken om, at USA\'s ressourcer blev brugt til andre form\xc3\xa5l end at knuse japanerne. Han var mistroisk overfor Churchills overtalelsesevner, og var bange for at han ville narre pr\xc3\xa6sident Roosevelt til at fors\xc3\xb8mme krigen i Stillehavet._NEWLINE_Ved Casablanca-konferencen blev King af feltmarskal Sir Alan Brooke beskyldt for at favorisere Stillehavskrigen, og diskussionen blev ophidset. Den stridslystne general Joseph Stilwell skrev: "Brooke blev v\xc3\xa6mmelig, og King blev godt sur. King klatrede n\xc3\xa6sten over bordet efter Brooke. Kors hvor var han gal. Jeg ville \xc3\xb8nske, at jeg havde sl\xc3\xa5et ham."\n_START_SECTION_\nKonsekvenser\n_START_PARAGRAPH_\nI starten blev der indsat f\xc3\xa5 ressourcer i Det fjerne \xc3\xb8sten efter angrebet p\xc3\xa5 Pearl Harbor og Singapores fald. De japanske styrker forblev i princippet ubesejrede i seks m\xc3\xa5neder efter Pearl Harbor mens de erobrede Syd\xc3\xb8stasien og adskillige \xc3\xb8er i Stillehavet, s\xc3\xa5 de kom til at true Australien. De Allierede blev overrasket over den hurtige japanske ekspansion og deres resterende krydsere og destroyere blev omtrent udraderet i Slaget i Javahavet. Briterne havde trukket sig tilbage fra det Indiske Ocean p\xc3\xa5 grund af de overlegne japanske hangarskibe._NEWLINE_Mens de var frigjort fra Stillehavet, blev mange af den britiske fl\xc3\xa5des store enheder indsat i slaget i Middelhavet og ved beskyttelse af de arktiske konvojer til Sovjetunionen._NEWLINE_Sovjetunionen fokuserede n\xc3\xa6sten udelukkende p\xc3\xa5 \xc3\x98stfronten og p\xc3\xa5 at afvise Aksemagternes angreb i Operation Barbarossa, og det lykkedes dem til sidst at erobre landene i \xc3\x98steuropa og den \xc3\xb8stlige del af Tyskland. F\xc3\xb8rst hen imod slutningen af krigen i Europa lovede Sovjetunionen at invadere de japanske besiddelser i Kina, herunder Manchuriet, men det havde ikke st\xc3\xb8rre indflydelse p\xc3\xa5 krigens gang._NEWLINE_Det afg\xc3\xb8rende japanske nederlag til den amerikanske fl\xc3\xa5de i Slaget ved Midway resulterede i tabet af fire store japanske hangarskibe og et betydeligt antal tr\xc3\xa6nede flybes\xc3\xa6tninger. Det begr\xc3\xa6nsede Japans offensive muligheder, og bragte en afslutning p\xc3\xa5 landets planer for ekspansion mod \xc3\xb8st. Trods dette fortsatte japanerne deres offensiv i Det sydlige Stillehav._NEWLINE_Indtil da havde de Allierede v\xc3\xa6ret i defensiven i Stillehavet. King talte (med Roosevelts stiltiende godkendelse) for en invasion af Guadalcanal. Da general Marshall gik imod denne operation og valget af hvem der skulle lede den, udtalte King at fl\xc3\xa5den og marinekorpset i s\xc3\xa5tilf\xc3\xa6lde selv ville udf\xc3\xb8re operationen, og han gav admiral Chester Nimitz ordre til at forts\xc3\xa6tte med planl\xc3\xa6gningen. King fik til sidst sin vilje, og invasionen blev gennemf\xc3\xb8rt med st\xc3\xb8tte fra stabschefernes f\xc3\xa6lles komite. Den endte som en succes, og ikke alene var det f\xc3\xb8rste gang at japanerne mistede terr\xc3\xa6n i krigen, momentum skiftede til de Allierede (prim\xc3\xa6rt amerikanerne). De australske krigshistorikere satte admiral King h\xc3\xb8jt for hans opm\xc3\xa6rksomhed p\xc3\xa5 krigen i Stillehavet._NEWLINE_I mods\xc3\xa6tning til Storbritannien og Sovjetunionen var USA villig til at f\xc3\xb8re offensiv krig p\xc3\xa5 fronterne i s\xc3\xa5vel Europa som Stillehavet uden at flytte ressourcer fra den ene til den anden. De flest amerikanske hangarskibe, slagskibe og krydsere blev indsat i krigen mod Japan. Tysklands overfladefl\xc3\xa5de var lille og de eskorteskibe, der blev indsat i Slaget om Atlanten var fortrinsvis destroyere og fregatter, der skulle im\xc3\xb8deg\xc3\xa5 den tyske ub\xc3\xa5dstrussel. Stillehavskrigen kunne gennemf\xc3\xb8res med velplacerede tropper p\xc3\xa5 landjorden, fortrinsvis marineinfanterister, selv om dette ogs\xc3\xa5 skyldtes at h\xc3\xa6rens generalstabschef general George C. Marshall strittede imod at sende tropper til Stillehavet, s\xc3\xa5 operationer s\xc3\xa5som Guadalcanal helt blev overladt til fl\xc3\xa5den og marinekorpset. Gamle udtjente slagskibe forblev i Atlanten, hvor de blev brugt til kystbombardementer ved invasionen i Normandiet, som blev gennemf\xc3\xb8rt med tropper fra h\xc3\xa6ren._NEWLINE_Ved udgangen af 1942 havde amerikanerne lidt store tab i form af hangarskibe og krydsere i Stillehavet (ligesom japanerne) som f\xc3\xb8lge af slagene i Koralhavet, ved Midway og den langvarige udmattelseskrig p\xc3\xa5 Guadalcanal og Solomon\xc3\xb8erne. Trods det blev Stillehavskrigen langt fra overset, da skibsbygningsprogrammerne blev intensiveret efter Pearl Harbor, s\xc3\xa5 de ikke blot d\xc3\xa6kkede tab som var lidt, men gav amerikanerne en uoverstigelig fordel i materiel. De nye skibe blev klar fra begyndelsen af 1943, is\xc3\xa6r de mange hangarskibe af Essex-klassen. Der var ikke mange prioriteringer den amerikanske fl\xc3\xa5de blev tvunget til at foretage \xe2\x80\x93 den eneste, det er v\xc3\xa6rd at bem\xc3\xa6rke var opgivelsen af bygningen af slagskibene af Montana-klassen, da slagskibe havde mindre betydning end f\xc3\xb8r krigen, hvorved der blev frigjort skibsv\xc3\xa6rfter til bygning af de hangarskibe, som der var mere presserende behov for, foruden landgangs- og anti-ub\xc3\xa5dsfart\xc3\xb8jer. _NEWLINE_Italiens kapitulation i 1943 gjorde det muligt at overf\xc3\xb8re nogle britiske hangarskibe og slagskibe til det Indiske Ocean, hvor de kunne gennemf\xc3\xb8re angreb mod japansk besatte besiddelser i Syd\xc3\xb8stasien. Men Royal Navy m\xc3\xa5tte beholde de fleste af sine store enheder hjemme for at fastholde en st\xc3\xa6rk tilstedev\xc3\xa6relse i Arktis, hvor de blev holdt fast af Nazi-Tysklands sidste store slagskib, Tirpitz. Efter en r\xc3\xa6kke fors\xc3\xb8g lykkedes det endelig i 1944 at s\xc3\xa6nke Tirpitz, hvorefter briterne kunne overf\xc3\xb8re hangarskibe og slagskibe til Stillehavet._NEWLINE_Da Tyskland var besejret havde de Allierede befriet Burma, Filippinerne og en r\xc3\xa6kke \xc3\xb8er, bl.a. Iwo Jima og Okinawa, som f\xc3\xb8rte dem frem mod de japanske hoved\xc3\xb8er. Amerikanerne indledte en massiv overf\xc3\xb8rsel af tropper til Stillehavet som forberedelse til invasionen af Japan \xe2\x80\x93 Operation Downfall, men under forberedelserne kapitulerede Japan efter nedkastningen af atombomber over Hiroshima og Nagasaki samt Sovjetunionens invasion i Kina og Manchuriet.\n_START_SECTION_\nBritisk og Commonwealth involvering i Stillehavet\n_START_PARAGRAPH_\n"Europa f\xc3\xb8rst" politikken havde politiske konsekvenser i og med at den begr\xc3\xa6nsede inds\xc3\xa6ttelsen af styrker fra Storbritannien og dets imperium i Stillehavet. Den australske regering havde s\xc3\xb8gt amerikansk milit\xc3\xa6r assistance i 1942 da den stod overfor en mulig japansk invasion, og selv om Australien havde bidraget v\xc3\xa6sentligt til Stillehavskrigen havde det aldrig v\xc3\xa6ret en ligev\xc3\xa6rdig partner med amerikanerne i den strategiske beslutningstagning. Selv om general MacArthur havde flere australske end amerikanske styrker under sin kommando i 1942, er det blevet h\xc3\xa6vdet at han befalede, at alle australske sejre ville blive omtalt som "allierede sejre", mens amerikanske sejre ville blive omtalt som amerikanske. Det er ogs\xc3\xa5 et udbredt synspunkt, at fra midten af 1943 og fremad indskr\xc3\xa6nkede MacArthur opgaverne for de australske divisioner under hans kommando til h\xc3\xa5rde og stort set irrelevante aktioner, mens han forbeholdt de mere prestigefyldte aktioner for amerikanske tropper, hvilket f\xc3\xb8rte til en vedvarende antipati overfor MacArthur i Australien. _NEWLINE_Det blev h\xc3\xa6vdet, at en britisk tilstedev\xc3\xa6relse ville fungere som en kontrav\xc3\xa6gt mod den st\xc3\xa6rke og voksende amerikanske tilstedev\xc3\xa6relse i Stillehavet og australierne ville byde den britiske fl\xc3\xa5de varmt velkommen, n\xc3\xa5r den etablerede sin hovedbase i Sydney. Dette tiltag blev p\xc3\xa5tvunget Churchill af de britiske stabschefer, ikke blot for at genskabe den britiske tilstedev\xc3\xa6relse i omr\xc3\xa5det, men for at fjerne enhver amerikansk fornemmelse af, at briterne ikke foretog sig noget for at besejre Japan. Imidlertid havde admiral Ernest King og general George C. Marshall strittet imod operationer, som ville hj\xc3\xa6lpe det britiske m\xc3\xa5l om at genskabe eller vedligeholde en del af dets kolonier fra f\xc3\xb8r krigen i Stillehavet eller den \xc3\xb8stlige del af Middelhavet. King stod fast p\xc3\xa5 at fl\xc3\xa5deoperationer mod Japan skulle forblive 100\xc2\xa0% amerikanske, og modstod vredt tanken om en britisk fl\xc3\xa5des tilstedev\xc3\xa6relse i Stillehavet under Quadrant-konferencen i august 1943, bl.a. med henvisning til vanskelighederne ved at forsyne yderligere fl\xc3\xa5destyrker i omr\xc3\xa5det. Af stort set samme \xc3\xa5rsag modstod general Henry H. Arnold tilbuddet om RAF-enheder i Stillehavet. Roosevelt tilsidesatte imidlertid King og tillod styrker fra det britiske imperium at blive indsat i Stillehavet._NEWLINE_Trods Kings forbehold klarede den britiske stillehavsfl\xc3\xa5de sig udm\xc3\xa6rket i Stillehavet, da deres pansrede hangarskibsd\xc3\xa6k var velegnede til at modst\xc3\xa5 de japanske kamikazeangreb, om end den havde problemer med logistiske og forsyningsm\xc3\xa6ssige problemer, da deres skibe ikke var konstrueret til at h\xc3\xa5ndtere de enorme afstande. Ligeledes havde briterne en begr\xc3\xa6nset tilstedev\xc3\xa6relse mod Japan i de sidste m\xc3\xa5neder af krigen, hvor de var tildelt mindre betydningsfulde st\xc3\xb8ttem\xc3\xa5l.\n_START_SECTION_\nAnalyse\n_START_PARAGRAPH_\nEt klart resultat af Europa f\xc3\xb8rst politikken var at slag i det europ\xc3\xa6iske operationsomr\xc3\xa5de havde en tendens til at v\xc3\xa6re store forud planlagte h\xc3\xa6ndelser. Med f\xc3\xa6rre ressourcer til r\xc3\xa5dighed havde de amerikanske ledere i Stillehavet en tendens til at gennemf\xc3\xb8re mindre, innovative operationer og var tvunget til at v\xc3\xa6re mere fleksible i deres strategiske planl\xc3\xa6gning for at spare liv. F.eks. blev Slaget om Leyte p\xc3\xa5 grund af heldige omst\xc3\xa6ndigheder og senere slaget om Iwo Jima gennemf\xc3\xb8rt stort set uden forudg\xc3\xa5ende strategisk planl\xc3\xa6gning._NEWLINE_Forskellene p\xc3\xa5 operationsomr\xc3\xa5derne skyldes ogs\xc3\xa5 deres natur. Da Europa i h\xc3\xb8j grad var landbaseret, ans\xc3\xa5 man det for at v\xc3\xa6re mest hensigtsm\xc3\xa6ssigt at invadere kontinentet. Da Tyskland overgav sig var Berlin blevet erobret, og kun Norge og Danmark var stadig i h\xc3\xa6nderne p\xc3\xa5 Aksemagterne. I mods\xc3\xa6tning hertil m\xc3\xa5tte man for at besejre det japanske imperium, en fl\xc3\xa5demagt, som var spredt ud over \xc3\xb8er i verdens st\xc3\xb8rste ocean, erobre n\xc3\xb8gle\xc3\xb8er, s\xc3\xa5som Leyte for at afsk\xc3\xa6re de japanske forsyningslinjer og forbig\xc3\xa5 st\xc3\xb8rre baser, s\xc3\xa5som Rabaul og Truk. Eksempler p\xc3\xa5 s\xc3\xa5danne kampagner var Operation Cartwheel. Ved afslutningen p\xc3\xa5 2. Verdenskrig var Japan stadig i besiddelse af de fleste af deres erobringer i Kina og Syd\xc3\xb8stasien.'